
Πέμπτη, 16 Ιουλίου 2026

ΔΕΛΤΙΟ ΤΥΠΟY

Συνέχεια ενημέρωσης σχετικά με τη σύλληψη αλλοδαπού για ναρκωτικά στον Πειραιά – Θάνατοι λουόμενων στο Γύθειο, τη Βουλιαγμένη και στα Ίσθμια

Συνέχεια ενημέρωσης:
Αναφορικά με τη σύλληψη 71χρονου αλλοδαπού την 14.07.2026 στο Πειραιά από στελέχη της Περιφερειακής Ομάδας Δίωξης Ναρκωτικών (ΠΟΔΙΝ) του Κεντρικού Λιμεναρχείου Πειραιά, γνωρίζεται ότι στελέχη της Λιμενικής Αρχής Μυκόνου παρέλαβαν από το Τμήμα Απολεσθέντων του Κρατικού Αερολιμένα Μυκόνου αποσκευή ιδιοκτησίας του ανωτέρω συλληφθέντος, στη οποία βρέθηκαν και κατασχέθηκαν πέντε (05) πλαστικά φιαλίδια περιέχοντα λευκή σκόνη, πιθανώς κοκαΐνη, συνολικού μικτού βάρους 45,16 γραμμαρίων.
Προανάκριση διενεργείται από το Λιμεναρχείο Μυκόνου, ενώ τα κατασχεθέντα πρόκειται να αποσταλούν στο Αυτοτελές Γραφείο Χημικών Υπηρεσιών (ΑΓΧΥ) Σύρου για εργαστηριακή εξέταση.
Διαθέσιμο φωτογραφικό και οπτικοακουστικό υλικό στο www.hcg.gr 

*****

Τις πρωινές ώρες σήμερα, ενημερώθηκε η Λιμενική Αρχή του Γυθείου ότι 76χρονος ημεδαπός ανασύρθηκε χωρίς τις αισθήσεις του από την παραλία Κοκκινιάς Δήμου Ευρώτα Λακωνίας. Ο 76χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Λακωνίας, όπου διαπιστώθηκε ο θάνατός του. Από το Λιμεναρχείο Γυθείου που διενεργεί την προανάκριση, παραγγέλθηκε η διενεργεί νεκροψίας-νεκροτομής στην Ιατροδικαστική Υπηρεσία Πελοποννήσου. 

*****

Τις πρωινές ώρες σήμερα, ενημερώθηκε η Λιμενική Αρχή της Βουλιαγμένης ότι 81χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή της Βάρκιζας. Στον 81χρονο αρχικά παρασχέθηκαν οι πρώτες βοήθειες από τη ναυαγοσώστη της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο «ΑΣΚΛΗΠΙΕΙΟ» Βούλας, όπου διαπιστώθηκε ο θάνατός του. Από το Β΄ Λιμενικό Τμήμα Βουλιαγμένης του Λιμεναρχείου Σαρωνικού που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Εργαστήριο Ιατροδικαστικής και Τοξικολογίας της Ιατρικής Σχολής των Αθηνών.

*****

Τις πρωινές ώρες σήμερα, ενημερώθηκε η Λιμενική Αρχή των Ισθμίων ότι 79χρονη ημεδαπή ανασύρθηκε χωρίς τις αισθήσεις της από τη θαλάσσια περιοχή Καλαμακίου Κορινθίας. Η 79χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κορίνθου, όπου διαπιστώθηκε ο θάνατός της. Από το Β΄ Λιμενικό Τμήμα Ισθμίων του Λιμεναρχείο Κορίνθου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πελοποννήσου. 

*****

